ንግድ ባንክ ለጋራ መኖሪያ ቤት ደንበኞቹ የብድር መክፈያ እፎይታ ሰጠ
አዲስ አበባ:- የኢትዮጵያ ንግድ ባንክ የኮሮና ቫይረስ (ኮቪድ-19) ወረርሽኝን ምክንያት በማድረግ ለጋራ መኖሪያ ቤት ደንበኞቹ ከሚያዝያ ወር እስከ ሰኔ ወር መጨረሻ መክፈል የሚጠበቅባቸውን የሦስት ወራት ክፍያ እንዲራዘምላቸው ወሰነ። ባንኩ የሦሰት ወራት የብድር መክፈያ እፎይታ ጊዜ የሰጠው፤ የዓለም የጤና ሥጋት የሆነው ኮሮና ቫይረስ በሽታ እያመጣ ያለው የጤና፣ የማህበራዊና ኢኮኖሚያዊ ጉዳት ምክንያት የጋራ መኖሪያ ቤት ብድር ተጠቃሚዎች የዕለት ገቢ ላይ የሚያሳድረውን አሉታዊ ተጽዕኖ ግምት ውስጥ በማስገባት መሆኑን የባንኩ ፕሬዚዳንትና ዋና ሥራ አስፈፃሚ አቶ አቤ ሳኖ ተናግረዋል። በተጠቀሱት ጊዜያትም ባንኩ ከደንበኞቹ ይሰበስብ የነበረው ከ 542 ሚሊየን ብር ወደ ቀጣይ የመክፈያ ጊዜ ተካትቶ የሚከፈል መሆኑም ተጠቁሟል። ደንበኞች ለሦስት ወራት ለተሰጠው የእፎይታ ጊዜ ወደ ባንኩ በመቅረብ ምንም አይነት ተጨማሪ ውል መፈፀም እንደማይጠበቅባቸውም ተናግረዋል። የኮንዶሚንየም ክፍያ የሚፈፅሙ ደንበኞች ከተያዘው ወር ጀምሮ እስከ ሰኔ 30 ቀን 2012 ዓ.ም ድረስ የብድር ወርሐዊ መክፈያ የእፎይታ ጊዜ እንዲሰጥ መወሰኑን ጠቁመዋል። ደንበኞቹ በእነዚህ ወራት መክፈል የሚጠበቅባቸው ክፍያ በቀሪ የብድር መክፈያ ዓመታት ተካፍሎ የሚከፈል መሆኑን በመጠቆምም፤ በተጠቀሱት ወራት ዕዳቸውን በአግባቡ መክፈል የሚችሉ ደንበኞች ወርሐዊ ክፍያቸውን በተቀመጠው የክፍያ ሥርዓት መሠረት እንዲፈፅሙ የሚበረታታ መሆኑንም አክለዋል። የኮንዶሚንየም ብድር ወስደው መክፈል ያልቻሉና ንብረታቸው በጨረታ ሂደት ላይ የሚገኙ ደንበኞች ጉዳይም ይህ ወረርሽኝ እልባት እስኪያገኝ ድረስ የጨረታ ሂደቱ እንዲቋረጥ እንደተወሰነም ነው የገለፁት። ለብድር ማራዘሚያ የሚከፈለው የአገልግሎት ክፍያ በእነዚህ ብድሮች ላይ ተፈፃሚ እንደማይሆንም ጠቁመዋል። የኢትዮጵያ ንግድ ባንክ ባለፉት ዓመታት አነስተኛ እና መካከለኛ ገቢ ያላቸው የአዲስ አበባ ከተማ እና የክልል ከተሞች ነዋሪዎችን የቤት ችግር ለመቅረፍ መንግሥት ባወጣው ፖሊሲ መሠረት የከተማ አስተዳደሮቹ ለሚገነቧቸው የጋራ መኖሪያ ቤቶች ብድር ሲሰጥ መቆየቱን ያስታወሱት ፕሬዚዳንቱ፤ ባንኩ ለነዚህ መርሐ ግብር ማስፈፀሚያ የሚውል ከ74 ቢሊዮን ብር በላይ ብድር መስጠቱን ገልፀዋል።በተጫማሪም ነዋሪዎች ከባንኮች ጋር በመቆጠብ የቤት ዕድለኛ በሚሆኑበት ጊዜ የሚሰጠውን በረጅም ጊዜ የሚከፈል ውል እስከ መጋቢት ወር ማገባደጃ ድረስ ለ107 ሺህ 594 የቤት ዕድለኞች ከ15 ቢሊዮን ብር በላይ ብድር በማቅረብ የአዲስ አበባ እና የክልል ከተሞች ነዋሪዎችን የቤት ባለቤት ለማድረግ መቻሉም በመግለጫው ተጠቁሟል።አዲስ ዘመን ሚያዚያ 9/2012 ዘላለም ግዛው